CELEX: 32010D0591
Language: mt
Date: 2010-10-01 00:00:00
Title: 2010/591/UE: Deċiżjoni tal-Kummissjoni tal- 1 ta’ Ottubru 2010 li tawtorizza lil laboratorju fir-Russja jwettaq testijiet seroloġiċi biex jissorvelja l-effettività tat-tilqim tar-rabbja (notifikata bid-dokument numru C(2010) 6684)  Test b’relevanza għaż-ŻEE

2.10.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 260/21
            
         DEĊIŻJONI TAL-KUMMISSJONI
   tal-1 ta’ Ottubru 2010
   li tawtorizza lil laboratorju fir-Russja jwettaq testijiet seroloġiċi biex jissorvelja l-effettività tat-tilqim tar-rabbja
   (notifikata bid-dokument numru C(2010) 6684)
   (Test b’relevanza għaż-ŻEE)
   (2010/591/UE)
   Il-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Deċiżjoni tal-Kunsill 2000/258/KE tal-20 ta’ Marzu 2000 li taħtar istituzzjoni speċifika sabiex tkun responsabbli biex tistabbilixxi l-kriterji neċessarji għall-istandardizzazzjoni ta’ testijiet seroloġiċi biex issegwi l-effettività tat-tilqim kontra l-idrofobija (1), u b’mod partikolari l-Artikolu 3(2) tagħha,
   Billi:
   
               (1)
            
            
               Id-Deċiżjoni 2000/258/KE ħatret lil-laboratorju tal-Agence française de sécurité sanitaire des aliments de Nancy (“AFSSA, Nancy”), bħala l-istituzzjoni speċifika responsabbli biex tistabbilixxi l-kriterji meħtieġa għall-istandardizzazzjoni tat-testijiet seroloġiċi biex tissorvelja l-effettività tat-tilqim tar-rabbja. Dik id-Deċiżjoni tistabbilixxi wkoll id-dmirijiet ta’ dak il-laboratorju.
            
         
               (2)
            
            
               B’mod partikolari, AFSSA, Nancy għandha tivvaluta l-laboratorji fl-Istati Membri u l-pajjiżi terzi għall-finijiet tal-awtorizzazzjoni tagħhom biex iwettqu testijiet seroloġiċi biex jissorveljaw l-effettività tat-tilqim tar-rabbja.
            
         
               (3)
            
            
               L-awtorità kompetenti tar-Russja ppreżentat applikazzjoni għal approvazzjoni ta’ laboratorju wieħed f’dan il-pajjiż terz biex iwettaq dawn it-testijiet seroloġiċi.
            
         
               (4)
            
            
               AFSSA, Nancy wettqet valutazzjoni ta’ dak il-laboratorju u pprovdiet rapport favorevoli ta’ dik il-valutazzjoni lill-Kummissjoni fid-19 ta’ Frar 2010.
            
         
               (5)
            
            
               Għaldaqstant, dak il-laboratorju għandu jkun awtorizzat li jwettaq testijiet seroloġiċi biex jissorvelja l-effettività tat-tilqim tar-rabbja fil-klieb, il-qtates u l-inmsa.
            
         
               (6)
            
            
               Il-miżuri stipulati f’din id-Deċiżjoni huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
            
         ADOTTAT DIN ID-DEĊIŻJONI:
   Artikolu 1
   Il-laboratorju li ġej hu awtorizzat li jwettaq testijiet seroloġiċi biex jissorvelja l-effettività tat-tilqim tar-rabbja fil-klieb, il-qtates u l-inmsa, kif stipulat fl-Artikolu 3(2) tad-Deċiżjoni 2000/258/KE:
   
      “Federal Centre for Animal Health (FGI ‘ARRIAH’), 600901 Vladimir, Urjvets, ir-Russja”.
   
   Artikolu 2
   Din id-Deċiżjoni għandha tapplika mill-15 ta’ Ottubru 2010.
   Artikolu 3
   Din id-Deċiżjoni hija indirizzata lill-Istati Membri.
   
      Magħmul fi Brussell, l-1 ta’ Ottubru 2010.
      
         
            Għall-Kummissjoni
         
         John DALLI
         
            Membru tal-Kummissjoni
         
      
   
   
      (1)  ĠU L 79, 30.3.2000, p. 40.